開壁置窗命曰遠軒  其二
作者：陳與義
朝代：宋

paragraphs: 清曉坐南軒，望山頭屢側。
居士亦豈癡，飛雲方未息。
樂哉此遠俗，亂世免怵迫。
那知百戰禍，豈識三空厄。
閉門美享睡，開門瞻翠壁。
遠客謝主人，分此一窗碧。
新晴鳥鳴檐，微暑風入席。
蕭然此白首，豈更冒朝幘。
誓將老茲地，不復數晨夕。
但恨食無肉，臞仙出山澤。
蟄雷轉空腸，吐句作圭璧。
一笑示鄰家，向來無此客。